Den ene vogn væltede syd for Assentoft  ved Randers, og den anden sad fast i flere timer i sneen ved Hornslet. I den væltede lastbil måtte alle de kyllinger, der ikke allerede var døde, aflives. Da kyllingerne fra den fastkørte transport nåede frem til slagteriet Rose Poultry A/S i Vinderup, var en tredjedel døde. Resten var forfrosne og forkomne, men slagteriet ventede flere timer med at slagte kyllingerne. Derfor politianmeldes også Rose Poultry for overtrædelse af Dyreværnsloven. "Det her er ikke hændelige uheld. Der var så klare advarsler om vejret, at vi anser det for   uansvarligt at begive sig ud på vejene med lastvogne læsset med levende kyllinger under de forhold. Derfor melder vi nu de ansvarlige til politiet, som nu tager sig af det videre i sagen og afgør, om der kan rejses tiltale i sagen", siger dyrlæge Karsten Madsen, leder af Fødevarestyrelsens Dyrevelfærdsrejsehold.

Referat:
Fødevarestyrelsen har meldt Begstrup Vognmandsfirma, Fjerritslev, til politiet, fordi firmaet sendte to transportvogne med hver 6.000-7.000 kyllinger af sted i snestormen den 21. februar i år.